Frank Aaen (EL), 2010-05-31:
Det indgreb, vi debatterer nu, er gennemført asocialt, og argumentationen for det, som jeg nu har hørt den gang på gang i løbet af dagen, bygger på en løgn.
VKO siger, det er krisen, der er årsag til de mange nedskæringer, men det er regeringens egen politik med enorme skattelettelser, der er problemet.
Jeg fik på et tidspunkt skatteministeren til at gøre det op: 213 mia. kr. i skattelettelser, fra regeringen kom til, og frem til 2010.
Og så ved vi jo, at der følger nye skattelettelser i de kommende år.
Vi ved også, at skattelettelserne massivt er givet sådan, at de rigeste får flest.
Selvfølgelig har krisen også spillet en rolle, men havde man ikke gennemført den politik, som regeringen har gennemført, så ville tingene have set helt anderledes ud.
Så samtidig med at man har sprøjtet pengene ud til dem, der har nok i forvejen, sender man nu regningen til dem, der ikke er skyld i krisen, men som er ramt af den, til dem, som ikke fik andel i skattelettelserne, til dem, der har mindst.
Det har vi diskuteret i løbet af dagen: halveringen af dagpengeperioden for de arbejdsløse, mindre efteruddannelse til dem, der har mindst uddannelse, og straffeaktioner over for de kommuner, der ikke gør, som regeringen siger.
Det betyder flere fattige børnefamilier, og det er det, som DF helst vil have, nemlig at det særlig er familier med anden etnisk baggrund, der rammes, og som oven i købet er blandt de allerfattigste af børnefamilierne.
Her ville Dansk Folkeparti jo gerne være gået endnu videre.
Det har vi kunnet læse i dag: Hvis Dansk Folkeparti havde kunnet komme igennem med det, skulle det kun have været danske statsborgeres børn, der skulle have børnecheck.
Hvad har folk fra andre lande med børn dog gjort Dansk Folkeparti?
Det er 1 mia. kr. fra børnefamilierne til de rige, der har fået skattelettelser.
Så er der en anden del af forslaget, der går ud på at sænke værdien af personfradraget; det løber op i 1.000 kr. om året.
Det er et beløb, der kan mærkes.
For pensionisten, for den enlige med børn, som lige har fået skåret ned i børnechecken, for den arbejdsløse, der har mistet sine dagpenge, for den lavtlønnede i Netto er 1.000 kr. mange penge, men det betyder ikke noget som helst for den højtlønnede.
Så skal vi selvfølgelig høre om, at de højtlønnede mister den lovede topskattelettelse.
Jo, de havde fået en masse i forvejen og skulle så have haft en mere.
Nu skal den udskydes i 3 år, men så kommer den tilbage igen.
Det er jo også et interessant træk, der ligesom kendetegner pakken, at mens alle forringelserne er permanente forringelser – skattestigningerne for alle er permanente, nedskæringen i børnechecken er permanent – er lige præcis udskydelsen af topskattegrænsens yderligere sænkelse bare en midlertidig udskydelse.
Det er konsekvent særbehandling af de rigeste.
Det afviser vi selvfølgelig alt sammen, og så spørger man selvfølgelig, hvad vi så gør i Enhedslisten i stedet.
Vi foreslår tilbagerulning af skattelettelserne for de rigeste, 7,3 mia. kr.; mere skat fra de multinationale selskaber, der ikke betaler skat, 5 mia. kr.; større indtægter fra Nordsøen, 10 mia. kr.; omsætningsafgift på handel med aktier og værdipapirer, godt 7 mia. kr. Så kan man spare nogle ekstra spor eller vejbaner på nogle af motorvejene, 6 mia. kr., og man kan stoppe krigen i Afghanistan, 2,3 mia. kr.
Jeg kunne godt fortsætte, men jeg vil bare sige: Der er penge nok.
Der er ingen grund til at skære ned i velfærden og lade de arbejdsløse og børnefamilierne betale.
Der er masser af andre steder at tage pengene.